CELEX: C2005/132/38
Language: fi
Date: 2005-05-28 00:00:00
Title: Asia C-165/05: Euroopan yhteisöjen komission 8.4.2005 Luxemburgin suurherttuakuntaa vastaan nostama kanne

28.5.2005   
            
            
               FI
            
            
               Euroopan unionin virallinen lehti
            
            
               C 132/20
            
         Euroopan yhteisöjen komission 8.4.2005 Luxemburgin suurherttuakuntaa vastaan nostama kanne
   (Asia C-165/05)
   (2005/C 132/38)
   Oikeudenkäyntikieli: ranska
   Euroopan yhteisöjen komissio on nostanut 8.4.2005 Euroopan yhteisöjen tuomioistuimessa kanteen Luxemburgin suurherttuakuntaa vastaan. Kantajan asiamiehinä ovat Gérard Rozet, prosessiosoite Luxemburgissa.
   Kantaja vaatii, että yhteisöjen tuomioistuin
   
               —
            
            
               toteaa, että Luxemburgin suurherttuakunta ei ole noudattanut työntekijöiden vapaasta liikkuvuudesta yhteisön alueella 15 päivänä lokakuuta 1968 annetun neuvoston asetuksen (ETY) N:o 1612/68 (1) 11 artiklan mukaisia velvoitteitaan, koska se edellyttää lainsäädännössään Euroopan unionin siirtotyöläisten kanssa avioliitossa olevilta kolmansien maiden kansalaisilta työluvan hankkimista ja koska se ei ole saattanut lainsäädäntöään yhteisön oikeuden vaatimusten mukaiseksi,
            
         
               —
            
            
               velvoittaa Luxemburgin suurherttuakunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Asetuksen N:o 1612/68 11 artiklassa säädetään, että jos jäsenvaltion kansalainen on palkatussa työssä tai itsenäisenä ammatinharjoittajana toisen jäsenvaltion alueella, hänen aviopuolisollaan ja lapsellaan, joka on alle 21-vuotias tai huollettava, on oikeus ryhtyä mihin tahansa palkattuun työhön koko kyseisen jäsenvaltion alueella myös siinä tapauksessa, että he eivät ole minkään jäsenvaltion kansalaisia.
   Työskentelyoikeus on ehdoton ja merkitsee sitä, että aviopuolisoa tai muuta perheenjäsentä, joka on kolmannen maan kansalainen, ei voida velvoittaa hakemaan tai hankkimaan työlupaa voidakseen päästä palkattuun työhön, koska tämän vaikutuksena olisi, että mainitulle henkilölle asetettaisiin ylimääräinen edellytys, mikä olisi edellä mainitun 11 artiklan nimenomaisten säännösten vastaista.
   Luxemburgin kansalaisilla ei tarvitse olla työlupaa voidakseen työskennellä suurherttuakunnassa. Näin ollen asetuksen N:o 1612/68 3 artiklan vastaista on asettaa tällainen edellytys kolmansien maiden kansalaisille, jotka ovat avioliitossa Euroopan unionin siirtotyöläisten kanssa.
   Kansallisilla oikeussäännöillä ei saada jättää epävarmuutta tai epämääräisyyttä sovellettavan kansallisen lainsäädännön sisällöstä eikä mainitun lainsäädännön muodollisesta arvosta.
   Kansallisen lainsäädännön yhteensoveltumattomuus perustamissopimuksen — jopa suoraan sovellettavien — määräysten kanssa voidaan korjata lopullisesti ainoastaan sellaisten sisäisten säännösten avulla, joilla on sama oikeudellinen arvo kuin niillä säännöksillä, joita on muutettava.
   
      (1)  EYVL L 257, 19.10.1968, s. 2.